钦定古今图书集成/明伦汇编/氏族典/第363卷 > 《廖用贤尚友录》 > 任光
## 钦定古今图书集成/明伦汇编/氏族典/第363卷 > 《廖用贤尚友录》 > 任光

按《后汉书任光传》：“光字伯卿，南阳宛人也。初为郡县
吏，汉兵至宛，见光冠服鲜明，将杀而夺之。会光禄勋
刘赐适至，乃救全之，光因从赐为安集掾，拜偏将军。
更始至洛阳，以光为信都太守。及王郎起，郡国皆降，
之，光独不肯。更始二年春，世祖自蓟还，狼狈不知所
向。传闻信都独为汉拒邯郸，即驰赴之，光率官属迎”
谒。世祖拜光为左大将军，使将兵从。光乃多作檄文，
遣骑驰至钜鹿界中。世祖遂与光等投暮入堂阳界，
使骑各持炬火，光炎烛天地，举城莫不震惊惶怖，其
夜即降。旬日之间，兵众大盛，遂屠邯郸。迺遣光归郡。
建武元年，封光阿陵侯。五年卒。子隗嗣。